Въведение

Многогодишната индикативна финансова рамка (МИФР) за Инструмента за предприсъединителна помощ (ИПП) има за цел да предостави информация за примерното разпределение на целия пакет средства по ИПП, предложен от Комисията в съответствие с член 5 от Регламента за ИПП (ЕО) № 1085/2006. МИФР осъществява връзката между политическата рамка на пакета за разширяване и бюджетния процес. Документите за многогодишно индикативно планиране (ДМИП), изготвени за всяка страна бенефициер и за програмите с няколко бенефициери, чрез които се предоставя предприсъединителната помощ, отчитат примерното разпределение, предложено в МИФР.

МИФР се основава на редовно актуализиран тригодишен цикъл на програмиране. При нормални условия МИФР за години N, N+1 и N+2 трябва да се представя през последното тримесечие на година N-2 като част от пакета за разширяване и представлява предложение за финансов израз на политическите приоритети, определени в рамките на пакета, като се взема предвид финансовата рамка. Тъй като 2013 година е последната бюджетна година от ИПП, настоящата МИФР включва само промените, които се предвиждат за последните две години от настоящата многогодишна финансова рамка, т.е. за периода 2012—2013 г. В нея се посочва разпределението на пакета за предприсъединителна помощ по страни и по раздели за тези години и също така се дава информация за пакета за програмите с няколко бенефициери и за разходите за подпомагане.

Подобно на предходните години МИФР се публикува въз основа на текущото състояние на съответните страни и така на този етап не предопределя никакви решения на Съвета относно становищата, представени с пакета за разширяване, или вероятната дата на присъединяване за всяка страна кандидатка. Така тя отразява промяната в статута на Черна гора, която от декември 2010 г.[1] е страна кандидатка, както и предполагаемата дата на присъединяване на Хърватия, а именно 1 юли 2013 г. Ако е необходимо някакво значително изменение на настоящата МИФР преди следващия годишен преглед на МИФР през есента на 2012 г., Комисията ще публикува изменен вариант в подходящия момент.

Цялостните политически приоритети за предприсъединяване са определени в рамките на партньорствата за присъединяване и европейските партньорства, годишните доклади за напредъка и документа относно стратегията за разширяване, които са част от пакета за разширяване, представян всяка година на Европейския парламент и на Съвета.

Стратегическо финансово програмиране

Разпределение на средствата по страни

При разпределението на средствата през 2007 г. отправна точка бе ангажиментът, поет от Комисията, да гарантира, че никоя от страните бенефициери няма да получи по-малко средства през 2007 г., отколкото е получила през 2006 г., и че Босна и Херцеговина и Албания ще получат не по-малко от средния годишен размер на финансирането, което всяка от тези страни е получила през периода 2004—2006 г. Последното е свързано с факта, че по-голямата част от финансирането за тези държави бе съсредоточено през 2004 г.

Данните за периода от 2008 г. нататък са изчислени въз основа на разпределените средства на глава от населението, които са цитирани в миналото като индиректен показател за нуждите и въздействието. Спрямо този показател равнищата на финансиране на глава от населението за всяка от потенциалните кандидатки от Западните Балкани нараснаха по време на настоящата финансова рамка до над средната стойност на глава от населението от 23 EUR за периода 2004—2006 г. (по цени от 2004 г.), получена в рамките на CARDS. Цялостното разпределение на средствата между страните е спазено, с изключение на Косово[2], което получи по-голямо финансиране по ИПП. През 2008 г. 60 млн. EUR бяха отпуснати от бюджетния орган като част от по-мащабна мобилизация на нови средства в подкрепа на стабилността и развитието на Косово. Тези средства бяха допълнени с трансфер на други 60 млн. EUR от неизползвани бюджетни кредити за макро-финансова помощ (МФП). През 2009 г. беше заделена допълнителна сума от 40 млн. EUR като следствие от Конференцията на донорите, провела се през юли 2008 г.

За Хърватия и бивша югославска република Македония, като страни кандидатки, е предвидена сума от над 30 EUR на глава от населението (по цени от 2004 г.). За Хърватия това равнище се запазва за целия период. Предвид на очакваното присъединяване на Хърватия на 1 юли 2003 г. заделените за Хърватия средства по ИПП ще бъдат намалени наполовина в сравнение с първоначално предвидения размер, с изключение на развитието на селските райони, за което общият размер на заделените за 2013 г. средства ще се запази на първоначално предвиденото за 2013 г. равнище. Комисията ще представи предложение за изменение на финансовата рамка за 2013 г. непосредствено след подписването на Договора за присъединяване, в съответствие с точка 29 от Междуинституционалното споразумение от 17 май 2006 г. относно бюджетната дисциплина и доброто финансово управление. Финансирането за бивша югославска република Македония, изчислено на глава от населението, продължава да нараства, като то отразява минималното равнище на финансови средства, необходими за изграждането на адекватно функционираща администрация, независимо от големината на страната.

За Черна гора равнищата на финансиране на глава от населението са по-високи от тези за потенциалните страни кандидатки, което отразява необходимостта от минимално равнище на финансиране за добро функциониране на администрациите, независимо от големината на страната.

С оглед на размера и капацитета за усвояване на Турция помощта на глава от населението за тази страна се увеличава постепенно през периода 2007—2013 г.

Поради високата степен на съответствие със законодателството на ЕС посредством Споразумението за Европейското икономическо пространство и своето равнище на икономическо и социално развитие, Исландия представлява изключение на фона на останалите страни кандидатки. Поради тази причина беше постигнато съгласие страната да получи помощ по ИПП единствено в рамките на раздел I, който се управлява от Комисията. Финансирането е за период от три години и започна през 2011 г.

Разпределение на средствата по раздели

Средствата по ИПП се отпускат чрез следните пет раздела: I — Подпомагане на прехода и институционално изграждане; II — Трансгранично сътрудничество; III — Регионално развитие; IV — Развитие на човешките ресурси; и V — Развитие на селските райони.

Раздел I, „Подпомагане на прехода и институционално изграждане“, обхваща всички дейности за институционално изграждане и инвестициите, свързани с достиженията на правото на Съюза; чрез него се помага на страните бенефициери да изградят административен и съдебен капацитет и се разглеждат в приоритетен ред мерките за сътрудничество, които не са изрично обхванати от други раздели.

Раздел II, „Трансгранично сътрудничество“, е в подкрепа на трансграничните дейности между страните бенефициери, както и между страните бенефициери и държавите-членки; той също така обхваща участието на бенефициерите по ИПП в транснационалните програми за сътрудничество на ЕФРР и в програмите за морските басейни по Европейския инструмент за съседство и партньорство (ЕИСП), както е целесъобразно.

Раздели III—V са достъпни единствено за страните кандидатки и имат за цел да подготвят тези страни за програмирането, изпълнението и управлението на структурните фондове, Кохезионния фонд и Фонда за развитие на селските райони след присъединяването посредством сближаването във възможно най-голяма степен съгласно правилата за външна помощ на методите за усвояване на средствата от тези фондове. По-конкретно раздел III, „Регионално развитие“, наподобява във възможно най-голяма степен ЕФРР и Кохезионния фонд. По раздел IV, „Развитие на човешките ресурси“, страните кандидатки се подготвят за Европейския социален фонд в рамките на Европейската стратегия за заетостта. Раздел V, „Развитие на селските райони“, помага на страните кандидатки да се подготвят за следприсъединителните програми за развитие на селските райони, финансирани от ЕС, като усвояват средствата от предприсъединителната помощ чрез системи, които са максимално подобни на тези, необходими след присъединяването.

При определяне на разпределението по раздели надлежно е взета предвид степента на подготвеност на системите за децентрализирано управление, необходими за изпълнението на раздели III, IV и V в настоящите страни кандидатки, както и нуждата от съответствие между финансирането по раздел ІІ, който се отнася до трансграничното сътрудничество с държавите-членки, и еквивалентното финансиране в рамките на Европейския фонд за регионално развитие (ЕФРР) от функция 1б.

Други отпуснати средства

Разходи за подпомагане

Този пакет обхваща пряко свързаните с осъществяването на ИПП административни разходи.

Отпуснати средства за програмите с няколко бенефициери

Програмите с няколко бенефициери от раздел I са разработени така, че да допълват националните програми и да укрепват многостранните отношения в Западните Балкани и Турция. Тази стратегия е насочена към области, които са от решаващо значение за европейската интеграция и стабилността в региона, и към въпроси, по които страните трябва да си сътрудничат. Програмите с регионално въздействие и/или онези, които могат да се възползват от икономиите от мащаба или от обхвата, ако се изпълняват като хоризонтални програми в рамките на определен брой страни бенефициери, се финансират по този пакет.

Програмите с няколко бенефициери подкрепят, inter alia , Регионалното училище по публична администрация, Централноевропейското споразумение за свободна търговия (ЦЕФТА), Съвета за регионално сътрудничество (СРС), борбата с организираната престъпност, стипендиите по програмата „Еразмус“ и висшето образование. Те предоставят и основа за механизма за гражданско общество, който съчетава подкрепа както от националните програми, така и от програмите по ИПП с няколко бенефициери. Институционалното изграждане за Западните Балкани, Турция и Исландия се подкрепя чрез инструмента TAIEX, като са предвидени средства за одит и оценка на регионални и национални програми, както и за информационни и комуникационни дейности. Нуждите от инвестиции за МСП, за енергийна ефективност и развитие на инфраструктурата, предоставяни в тясно сътрудничество с Европейската инвестиционна банка и други международни финансови институции (МФИ), ще продължат да бъдат подпомагани със значителна част от средствата, определени за регионални и хоризонтални мерки. Тази подкрепа ще бъде координирана съгласно Инвестиционната рамка за Западните Балкани, създадена в края на 2009 г. с цел да се подобрят координацията и сътрудничеството между донорите и международните финансови институции, работещи активно в Западните Балкани. От 2010 г. насам част от раздел II, а именно участието на страните в транснационалните програми на ЕФРР „Средиземноморие“ и „Югоизточна Европа“, също се изпълнява с няколко бенефициера за улесняване на изпълнението.

Представяне на цифрите

В таблицата по-долу са представени горепосочените цифри в текущи цени и в евро . В нея е посочено разпределението на средства по страни и по раздели, а за програмите с няколко бенефициери — и разходите за подпомагане. За по-голяма нагледност са включени окончателните цифри за поетите задължения за предишни години и актуализираните цифри за 2011 г.

Изменена многогодишна индикативна финансова рамка: разпределение на пакета средства за Инструмента за предприсъединителна помощ по страни и раздели за периода 2012—2013 г.

Раздел | 2007 г. | 2008 г. | 2009 г. | 2010 г. | 2011 г. | 2012 г. | 2013 г. |

Страни кандидатки |

ХЪРВАТИЯ |

Подпомагане на прехода и институционално изграждане | 49 611 775 | 45 374 274 | 45 601 430 | 39 483 458 | 39 959 128 | 39 969 161 | 19 256 943 |

Трансгранично сътрудничество | 9 688 225 | 14 725 726 | 15 898 570 | 15 601 136 | 15 869 158 | 16 442 542 | 8 499 192 |

Регионално развитие | 45 050 000 | 47 600 000 | 49 700 000 | 56 800 000 | 58 200 000 | 57 578 127 | 31 000 000 |

Развитие на човешките ресурси | 11 377 000 | 12 700 000 | 14 200 000 | 15 700 000 | 16 000 000 | 16 040 000 | 9 000 000 |

Развитие на селските райони | 25 500 000 | 25 600 000 | 25 800 000 | 26 000 000 | 26 500 000 | 26 151 182 | 27 700 000 |

ОБЩО | 141 227 000 | 146 000 000 | 151 200 000 | 153 584 594 | 156 528 286 | 156 181 012 | 95 456 135[3] |

БИВША ЮГОСЛАВСКА РЕПУБЛИКА МАКЕДОНИЯ |

Подпомагане на прехода и институционално изграждане | 41 641 613 | 41 122 001 | 39 310 500 | 36 917 068 | 28 803 410 | 27 209 161 | 27 941 228 |

Трансгранично сътрудничество | 4 158 387 | 4 077 999 | 4 371 501 | 4 467 526 | 5 124 876 | 5 033 373 | 5 243 041 |

Регионално развитие | 7 400 000 | 12 300 000 | 20 800 000 | 29 400 000 | 39 300 000 | 41 038 532 | 51 800 000 |

Развитие на човешките ресурси | 3 200 000 | 6 000 000 | 7 100 000 | 8 400 000 | 8 800 000 | 10 380 000 | 11 200 000 |

Развитие на селските райони | 2 100 000 | 6 700 000 | 10 200 000 | 12 500 000 | 16 000 000 | 18 221 815 | 21 028 000 |

ОБЩО | 58 500 000 | 70 200 000 | 81 782 001 | 91 684 594 | 98 028 286 | 101 882 881 | 117 212 269 |

Раздел | 2007 г. | 2008 г. | 2009 г. | 2010 г. | 2011 г. | 2012 г. | 2013 г. |

ИСЛАНДИЯ |

Подпомагане на прехода и институционално изграждане | 12 000 000 | 12 000 000 | 6 000 000 |

ОБЩО | 12 000 000 | 12 000 000 | 6 000 000 |

ЧЕРНА ГОРА |

Подпомагане на прехода и институционално изграждане | 27 490 504 | 28 112 552 | 29 832 179[4] | 29 838 823 | 29 843 599 | 16 346 471 | 5 238 958 |

Трансгранично сътрудничество | 3 909 496 | 4 487 448 | 4 667 821 | 3 682 690 | 4 310 344 | 4 588 551 | 4 418 687 |

Регионално развитие | 8 000 000 | 15 200 000 |

Развитие на човешките ресурси | 2 800 000 | 2 957 077 |

Развитие на селските райони | 3 300 000 | 7 600 000 |

ОБЩО | 31 400 000 | 32 600 000 | 34 500 000 | 33 521 513 | 34 153 943 | 35 035 022 | 35 414 722 |

ТУРЦИЯ |

Подпомагане на прехода и институционално изграждане | 256 702 720 | 256 125 297 | 239 550 810 | 217 809 826 | 231 268 023 | 227 499 161 | 246 281 891 |

Трансгранично сътрудничество | 2 097 280 | 2 874 709 | 3 049 190 | 3 090 174 | 5 131 977 | 2 174 617 | 2 218 109 |

Регионално развитие | 167 500 000 | 173 800 000 | 182 700 000 | 238 100 000 | 293 400 000 | 356 836 341 | 378 000 000 |

Развитие на човешките ресурси | 50 200 000 | 52 900 000 | 55 600 000 | 63 400 000 | 77 600 000 | 83 930 000 | 96 000 000 |

Развитие на селските райони | 20 700 000 | 53 000 000 | 85 500 000 | 131 300 000 | 172 500 000 | 189 785 003 | 213 000 000 |

ОБЩО | 497 200 000 | 538 700 006 | 566 400 000 | 653 700 000 | 779 900 000 | 860 225 122 | 935 500 000 |

Потенциални кандидатки |

АЛБАНИЯ |

Подпомагане на прехода и институционално изграждане | 54 318 790 | 65 237 756[5] | 71 360 000 | 84 200 000[6] | 84 301 650 | 84 290 995 | 87 446 037 |

Трансгранично сътрудничество | 6 681 210 | 8 582 244 | 9 822 921 | 9 973 173 | 10 126 636 | 10 283 169 | 10 666 232 |

ОБЩО | 61 000 000 | 73 820 000 | 81 182 921 | 94 173 173 | 94 428 286 | 94 574 164 | 98 112 269 |

БОСНА И ХЕРЦЕГОВИНА |

Подпомагане на прехода и институционално изграждане | 58 136 394 | 69 854 783 | 83 900 000 | 100 688 099 | 102 681 861 | 102 670 995 | 106 870 228 |

Трансгранично сътрудничество | 3 963 606 | 4 945 217 | 5 207 746 | 4 696 495 | 4 746 425 | 5 197 353 | 4 942 041 |

ОБЩО | 62 100 000 | 74 800 000 | 89 107 746 | 105 384 594 | 107 428 286 | 107 868 348 | 111 812 269 |

СЪРБИЯ |

Подпомагане на прехода и институционално изграждане | 181 496 352 | 179 441 314 | 182 551 643 | 186 206 679 | 190 556 810 | 190 000 995 | 203 101 005 |

Трансгранично сътрудничество | 8 203 648 | 11 458 686 | 12 248 357 | 11 751 753 | 11 322 790 | 12 097 244 | 11 630 694 |

ОБЩО | 189 700 000 | 190 900 000 | 194 800 000 | 197 958 432 | 201 879 600 | 202 098 239 | 214 731 699 |

КОСОВО |

Подпомагане на прехода и институционално изграждане | 68 300 000 | 184 700 000 | 106 100 000 | 66 100 000 | 66 900 000 | 65 870 995 | 70 712 269 |

Трансгранично сътрудничество | 0 | 0 | 0 | 1 200 000 | 1 800 000 | 2 929 148 | 2 987 731 |

ОБЩО | 68 300 000 | 184 700 000 | 106 100 000 | 67 300 000 | 68 700 000 | 68 800 143 | 73 700 000 |

Раздел | 2007 г. | 2008 г. | 2009 г. | 2010 г. | 2011 г. | 2012 г. | 2013 г. |

ОБЩО ЗА НАЦИОНАЛНИ ПРОГРАМИ |

1 109 427 000 | 1 311 720 006 | 1 305 072 668 | 1 397 306 900 | 1 553 046 687 | 1 638 664 931 | 1 687 939 363 |

ПРОГРАМИ С НЯКОЛКО БЕНЕФИЦИЕРИ |

Подпомагане на прехода и институционално изграждане | 129571000[7] | 137 736 644[8] | 188 867 536[9] | 141 706 551[10] | 186 269 100 | 176 246 613 | 177 845 477 |

Трансгранично сътрудничество | 0 | 0 | 0 | 4 921 679 | 5 293 313 | 5 672 378 | 6 059 026 |

РАЗХОДИ ЗА ПОДПОМАГАНЕ |

44 793 000 | 51 950 000 | 47 648 000 | 47 393 000 | 52 183 900 | 55 410 600 | 84 500 000 |

ОБЩ СБОР |

1 263 200 000 | 1 501 406 650 | 1 541 588 204 | 1 591 328 130 | 1 796 793 000 | 1 875 994 522 | 1 956 343 866 |

Цифрите са в евро, по текущи цени.

[1] Предоставянето на достъп на Черна гора до раздели III, IV и V зависи от приемането от Съвета и от Европейския парламент на изменението на Регламент № 1085/2006, съгласно предложението на Комисията (COM(2011)446 от 20 юли 2011 г.).

[2] Съгласно Резолюция на Съвета за сигурност на ООН 1244/99.

[3] 50 % от първоначално предвидения размер за 2013 г. за раздели I—IV и 100 % от първоначално предвидения размер за раздел V.

[4] Включва 1,2 млн. EUR допълнителни финансови средства, възстановени от предишни програми.

[5] Включва 3,12 млн. EUR допълнителни финансови средства, възстановени от предишни програми.

[6] Включва 1,5 млн. EUR допълнителни финансови средства, възстановени от предишни програми.

[7] Включва 20,6 млн. EUR допълнителни финансови средства, възстановени от предишни програми.

[8] Включва 2,0 млн. EUR допълнителни финансови средства, възстановени от предишни програми.

[9] Включва 22,8 млн. EUR допълнителни финансови средства, възстановени от предишни програми.

[10] Това включва намаление от 29 млн. EUR за инструмента за продоволствена сигурност, което ще бъде изплатено през 2011 г. (14 млн. EUR), 2012 г. (6 млн. EUR) и 2013 г. (9 млн. EUR). Изплатените през тези години средства ще бъдат използвани за отпускането на средства на Исландия. Тази сума включва 2,7 млн. EUR допълнителни финансови средства, възстановени от предишни програми.